Småkjukebiller

Småkjukebiller (Dacnini) er en gruppe av kjukebiller. De aller fleste artene lever av sopp som vokser på død ved, særlig fruktlegemene til kjuker (Polyporaceae).


== Utseende ==
Små til middelsstore (3 – 25 mm) biller, vanligvis ovale på form, blanke, ofte kontrastrikt fargede i svart og gult eller rødt, noen ganger metalliske. Hodet er kort og bredt med små fasettøyne. Antennene er oftest lengre enn hodet og brystskjoldet til sammen, 11-leddete, med en tre til fem-leddet kølle. Brystskjoldet (pronotum) er bredere enn langt, mer eller mindre firkantet til halvsirkelfomet, fint punktert, vanligvis uten påfallende hår. Det har en markert siderand og en slett overflate. Dekkvingene er glatte, vanligvis med markerte, fine punktrekker. De har vanligvis mørk grunnfarge, ofte med røde flekker eller tverrbånd. Hos mange tropiske arter er dekkvingene trukket ut til en spiss bakerst. Beina er ganske korte, føttene fem-leddete. Larvene kan variere mye i utseende. Larver som utvikler seg i kortlivede ressurser (for eksempel hattsopper, som brytes ned svært raskt) er bløte, bleke og marklignende, og utvikler seg svært raskt. De som utvikler seg i mer langvarige ressurser som for eksempel kjuker er gjerne harde og sterkere pigmenterte.


== Levevis ==
De aller fleste er soppetere, men det finnes noen få arter som lever på planter og muligens spiser pollen. Mesteparten av artene er knyttet til sopper som vokser på død ved, og denne gruppen kan derfor være truet av skogbruk som reduserer mengden av død ved i skogen. Både voksne og larver kan finnes på fruktlegemer av ulike slags sopper, under barken på døde, soppbefengte trær og i råtten ved. En del av artene er ikke flygedyktige, og har derfor svært dårlig spredningsevne. Dette gjør dem sårbare for lokale endringer.
I alle fall noen av artene har yngelpleie, der en av foreldrene passer på larvene.


== Systematisk inndeling / norske arter ==
Gruppen har vært plassert som en underfamilie for seg selv, Dacninae. Dette navnet kan ikke brukes, for det er opptatt av en gruppe fugler i familien Thraupidae.

Ordenen biller, Coleoptera
Underordenen Polyphaga
Gruppen (infraorden) Cucujiformia
Overfamilien glans- og flatbiller, Cucujoidea
Familien kjukebiller, Erotylidae
Underfamilien Erotylinae
Stammen småkjukebiller, Dacnini Arrow, 1925
Slekten Combocerus Bedel, 1868 - 2 arter, i Norge:
Combocerus glaber (Schaller, 1783)
Slekten Cryptodacne Sharp, 1878 - 7 arter
Slekten Dacne Latreille, 1797 - 9 arter, i Norge:
Dacne bipustulata (Thunberg, 1781)
Slekten Hoplepiscapha Lea, 1922
Slekten Kuschelengis Skelley & Leschen, 2007 - én art
Slekten Microsternus Lewis, 1887 - 5 arter
Slekten Neosternus Dai & Zhao, 2013 - 3 arter


== Referanser ==


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (liste over Nordens biller). Helsinki.Skelley, P.E. 2001. Pleasing fungus beetles of North America. Family Erotylidae (med bilder av mange slekter). [1]


== Eksterne lenker ==
(no) småkjukebiller hos Artsdatabanken 
(en) småkjukebiller hos Fossilworks 
(en) småkjukebiller hos Fossilworks 
(en) Kategori:Dacnini – bilder, video eller lyd på Wikimedia Commons 
Dacnini – detaljert informasjon på Wikispecies